Svenskene gir mest asyl i Europa.

Etter at svenskene ga Sverigedemokraterna en oppslutning på 12,9 prosent har reaksjonene rast om partiets syn på innvandring.



Samtidig er det flere som har påpekt at det ikke er 800.000 rasister som har gått til urnene, men at det er få alternative partier for de som er innvandringskritiske.



En ting er i hvert fall sikkert, og det er at Sverige har den kraftigste innvandringen av asylsøkere i Europa.

En av fem til Sverige

Ifølge Eurostat endte utrolige 21,3 prosent av de asylsøkerne som fikk innvilget opphold, i Sverige. Totalt var det 24.015 asylsøkere som ble tatt i mot av søta bror.



Ingen andre av de 28 landene i Europa tok i mot like mange. Nærmest er Tyskland med 20.125.



Norge aksepterte 5.770 asylsøkere, vel en fjerdedel av Sverige, men det er også mye større forskjeller her i nord. For eksempel var det kun 10 personer som fikk innvilget asyl på Island mens Danmark aksepterte 2.810.

Fremskrittspartiets statssekretær Himanshu Gulati i Justisdepartementet, ønsker ikke å kommentere saken.

- Vi kommentere ikke svensk politikk på dette området, er alt Guati vil si til Nettavisen.



Foto: Eurostat





Topper nye søkere

I fjor ble det registrert 435.000 asylsøknader til gruppen EU-28, noe som var nesten 100.000 mer enn i 2012.

Ser man på enkeltland så har Sverige desidert høyest rate av nye søkere målt mot antall innbyggere.



I fjor var det 1.965 nye søkere per million svensker. Til sammenligning var snittet i 28 europeiske land på 275,9 personer og her hjemme var det 505.



Her ser man tydelig at Sverige troner alene på toppen. Foto: Eurostat

Det er klart overvekt av menn som søker asyl og den største gruppen søkere kommer fra Syria.

Antallet søknader fra Mali og statsløse personer har omtrent tredoblet seg, mens det var en dobling for Gambia, Syria og Eritrea.

Vi vil gjerne vite hva du mener om saken, men minner om at kommentarene skal være saklige og respektfulle.





